GiliGold/VAD_KnessetCorpus huggingface dataset:
דוד רותם: ואם האבא של אותו קורבן עבירה, פסקו לו עשרים אלף שקלים פיצויים, אי אפשר לגבות אותם וזה מאוד קשה, אבל האבא מרוויח מיליון ו-300 אלף שקלים בחודש.
אורלי לוי אבקסיס: שיהיה לך גם רף תחתון.
דוד רותם: זה מבחן הכנסה.
אורלי לוי אבקסיס: אם אנחנו קובעים את הרף התחתון כמאה אלף שקלים לחודש למשפחה, יכול להיות שאני מסכימה.
אורלי לוי אבקסיס: בוא נתדיין.
יצחק קדמן: זה לא חוק למסכנים.
יצחק קדמן: זה חוק לנפגעי עבירה.
אורלי לוי אבקסיס: ואם אותו נער עזב את בית ההורים בגלל שיש לו בעיות כאלו ואחרות ועכשיו הוא נמצא תחת קורת גג כזאת או אחרת, אבל הוא זקוק לכסף כי הוא ממשיך בטיפול?
אורלי לוי אבקסיס: הקשר בינו לבין ההורים נותק ונוצר איזשהו מחסום פסיכולוגי בעקבות אותו אירוע טראומתי שעבר על הילד.
אורלי לוי אבקסיס: מה אז?
אורלי לוי אבקסיס: אנחנו קושרים אותו להורים בצורה כזאת ואחרת?
אורלי לוי אבקסיס: אני לא יודעת, צריך לחשוב על עוד הרבה דברים כאשר מציעים הצעות.
דוד רותם: לפני כמעט ארבעים שנים התחתנתי והלכתי לבקש משכנתא.
דוד רותם: אני הייתי מעל גיל 18.
דוד רותם: ביקשו ממני לדעת מה המשכורת של האבא שלי ומה המשכורת של האימא שלי.
קריאה: היום כבר לא.
דוד רותם: כי היום כבר לא לוקחים משכנתא.
דוד רותם: לשלם משכנתא היום, יותר זול לקחת משכנתא חופשית ולא מהמדינה.
קריאה: אתה מציע את זה גם במקרה של גילוי עריות?
קריאה: יש לא מעט מקרים כאלה.
קריאה: אלה רוב המקרים אצל קטינים.
דוד רותם: מישהו כאן השווה את זה לעניין המזונות.
דוד רותם: ודים, מה עוד?
ודים גודון: אלה שתי הנקודות העיקריות.
ודים גודון: יש עוד הרבה מאוד נקודות פחות עיקריות.
דוד רותם: גיליתי עכשיו שזה חוק שליש וגם אני אקבל בסטטיסטיקה וי ולכן אני אבוא לישיבת התיאום.
ודים גודון: רק אם אתה בין היוזמים.
דוד רותם: לא, אני לא בין היוזמים.
ודים גודון: אז הסטטיסטיקה לא נחשבת.
: אחרי המחמאות שהרעפת עלי, אני רוצה להזכיר שיש כאן תיקון חוק של המרכז לגביית קנסות שיסייע לנו להטלת הגבלות על חייבי המרכז לגביית קנסות.
: נשמח לקדם אותו.
: הוא לא להיום, אבל הוא אצל היועצות המשפטיות.
: הוא אחרי קריאה ראשונה כמובן.
: כי הוא יסייע במקרה הזה.
דוד רותם: איך נקרא החוק הזה?
: תיקון חוק המרכז לגביית קנסות.
דוד רותם: אתה מכיר את ודים?
דוד רותם: אתה מכיר את גלעד סממה?
דוד רותם: תגיד להם שהחוק הזה מאוד חשוב לך.
: הם יודעים.
דוד רותם: כדאי להם להגיע אתי כאן להסדרים נוחים, ואז אני אתן גם לך.
אורלי לוי אבקסיס: דרך אגב, באותו חוק יש כסף שמתפנה.
אורלי לוי אבקסיס: לדוגמה, יש להם כספים שהם לא מוצאים את הזכאים.
גלעד סממה: איתור נפגעי עבירה.
אורלי לוי אבקסיס: איתור נפגעי עבירה.
אורלי לוי אבקסיס: זה גם יפתור את העניין הזה כי אם באותו רגע נתון, למשל בתקופת זמן קצרה הם מפצים את אותו נפגע עבירה, הם לא צריכים אחר כך לאתר אותו כאשר הם מקבלים את הכספים אחרי שבע שנים למשל.
אורלי לוי אבקסיס: לכן יש כספים שבעתיד לבוא לא יהיו אבודים.
אורלי לוי אבקסיס: זסה מאזן את זה באיזשהו אופן.
קריאה: בעניין הזה באמת נשמח למסמך מסודר שיאמר לנו לאן להעביר את הכספים.
דוד רותם: רבותיי, אני אדחה את המשך הדיון.
דוד רותם: אני מבקש לקיים ישיבות תיאום רציניות.
דורית ואג: ולקבל הערכה תקציבית מנומקת בכתב.
אורלי לוי אבקסיס: מגובה בנתונים.
דוד רותם: לקבל הערכה תקציבית מנומקת.
דוד רותם: על סדר היום הצעת חוק בתי דין דתיים (יחידות הסיוע), התשע"א-2010, הצעת חוק בתי דין דתיים (יחידות סיוע), התשס"ט-2009 של חבר הכנסת זבולון אורלב, פ/240.
דוד רותם: בשלב ראשון אני מחליט למזג את הדיון ולשלב את הדיון בשתי הצעות החוק האלה יחד.
זבולון אורלב: אנחנו תומכים בכך.
אלעזר שטרן: על פי סעיף 138 לתקנון.
דוד רותם: על פי סעיף 138 לתקנון.
דוד רותם: ה צ ב ע ה אושר פה אחד אני עומד לקרוא את החוק ואנחנו נצביע עליו בקריאה שנייה ושלישית.
דוד רותם: חוק בתי דין דתיים (יחידות סיוע), תשע"א-2010 1.
דוד רותם: הגדרות בחוק זה – "בית דין דתי" – בית דין רבני, בית דין שרעי, בית דין דתי דרוזי ובית דין של עדה נוצרית, כמשמעותם על פי דין.
דוד רותם: "חוק בית המשפט לענייני משפחה" – חוק בית המשפט לענייני משפחה, התשנ"ה-1995.
דוד רותם: "ענייני משפחה" – כהגדרתם בחוק בית המשפט לענייני משפחה.
דוד רותם: "ראש בית הדין הדתי" – כל אחד מאלה, לפי העניין: (1) לעניין בתי הדין הרבניים – נשיא בית הדין הרבני הגדול.
דוד רותם: (2) לעניין בתי דין השרעיים – נשיא בית הדין השרעי לערעורים.
דוד רותם: (3) לעניין בתי הדין הדרוזיים – ראש בית הדין הדתי הדרוזי לערעורים.
דוד רותם: (4) לעניין בתי הדין של עדה נוצרית – ראש בית הדין הגבוה של אותה עדה נוצרית.
דוד רותם: "מנהל בתי הדין" – כל אחד מאלה, לפי העניין:
נועה ברודצקי: אפשר להוריד את זה.
דוד רותם: אנחנו מורידים את זה.
דוד רותם: יחידות סיוע בבתי הדין הדתיים (א) שר המשפטים ושר הרווחה והשירותים החברתיים (בסעיף קטן זה – השרים) יקימו, בצו יחידות סיוע ליד בתי הדין הדתיים (בחוק זה – יחידות הסיוע) אשר ייתנו לבעלי הדין, בעצמן או באמצעות אחרים, לפי הוראות סעיף זה, שירות אבחון, ייעוץ, טיפול וגישור בענייני משפחה המצויים בסמכותו של בית הדין הדתי לפי כל דין, לרבות העמדת מומחים לרשות בית הדין.
דוד רותם: השרים יקבעו את דרך הפעלתן של יחידות הסיוע וכללים לסדרי עבודתן, באישור ועדת חוקה, חוק ומשפט של הכנסת.
דוד רותם: (ב) (1) כישוריהם המקצועיים של עובדי יחידות הסיוע ודרכי הפיקח עליהם יהיו כשל אלה החלים על עובדי יחידות הסיוע בבתי המשפט לענייני משפחה, לפי סעיף 5(ב) לחוק בית המשפט לענייני משפחה.
תומר כרמי: אדוני היושב ראש, הערות.
דוד רותם: אני קורא את הנוסח ועליו אנחנו מצביעים.
דוד רותם: אני הודעתי מראש שלא יהיה דיון נוסף.
דוד רותם: כל מה שנשאר לנו זה רק להצביע על כך.
תומר כרמי: אדוני היושב ראש, ברשותך, יש לסעיף 2 תוספת שלא דובר עליה.
דוד רותם: אדוני כנראה הגיע פעם ראשונה לישיבה.
דוד רותם: זה דובר וזה הוכנס כבר בישיבה הראשונה.
תומר כרמי: אדוני היושב ראש, ברשותך.
דוד רותם: אין דיון.
דוד רותם: אני קורא את החוק רק כדי לצאת ידי מצוות התקנון כי אחרת הייתי מצביע רק על הדברים ששונו.
דוד רותם: (2) עובדי יחידות הסיוע יהיו עובדי משרד הרווחה והשירותים החברתיים, והם יהיו כפופים בכל הנוגע לסדרי עבודתם ודרכי ההפניה בין יחידת הסיוע ובית הדין להנחיות מנהל בתי הדין שבהם פועלת יחידת הסיוע, ובכל הנוגע לתפקודם המקצועי – לממונה הארצי על יחידות הסיוע בבתי המשפט לענייני משפחה.
דוד רותם: (3) בית דין דתי רשאי שלא לקבל המלצות שניתנו על ידי יחידת הסיוע ולא לאשר הסכם שגובש על ידה, בשל כך שהם נוגדים את עקרונות הדין לפיו הוא דן.
דוד רותם: אין באמור בסעיף זה כדי לגרוע משיקול הדעת השיפוטי של בית הדין הדתי.
דוד רותם: (ג) בית דין דתי הדן בעניין מענייני משפחה המצויים בסמכותו לפי כל דין, רשאי להפנות בעל דין ליחידת הסיוע, הכול כפי שיפרט בהחלטתו.
דוד רותם: כמו כן רשאי בית דין דתי להורות ליחידת הסיוע להגיש חוות דעת בכתב, בעניין כאמור שנדון לפניו, ככל שהדבר נדרש לצורך מיידי, ובלבד שאין אפשרות סבירה לקבל תסקיר בעניין זה מאת עובד סוציאלי שמונה לפי חוק הנוער (טיפול והשגחה), התש"ך-1960 או לעניין חוק הסעד (סדרי דין בענייני קטינים, חולי נפשי ונעדרים), התשט"ו-1955.
דוד רותם: סירב בעל דין להופיע לפני יחידת הסיוע, יודיע על כך בכתב לבית הדין הדתי, בתוך 15 ימים מיום ההפניה.
דוד רותם: (ד) בית דין דתי רשאי, מטעמים שיירשמו, להפנות ליחידת הסיוע גם בן משפחתו של בעל דין, בתובענה שהוגשה לבית הדין בענייני משפחה המצויים בסמכותו לפי כל דין, ובלבד שאותו בן משפחה הסכים לכך.
דוד רותם: לעניין זה, "בן משפחתו" – כהגדרתו בסעיף 1(2) לחוק בית המשפט לענייני משפחה.
דוד רותם: (ה) הדיון ביחידת הסיוע או הפסקתו לא ישפיעו על הדיון בבית הדין הדתי.
דוד רותם: (ו) אין בהפניה ליחידת הסיוע, בטיפולה בעניין כאמור בסעיף 2(א), בגיבוש הסכם בסיועה ובהסכמת הצדדים לכל אלו, כדי להקנות לבית הדין הדתי סמכות לדון בנושא שלא היה בסמכותו טרם ההפניה ליחידת הסיוע.
נועה ברודצקי: אדוני, הערה אחת.
נועה ברודצקי: הנוסח הוא: "אין בהפניה ליחידת הסיוע במתן שירותים על ידה, כאמור בסעיף 2(א), בגיבוש הסכם בסיועה ובהסכמת הצדדים לכל אלו, כדי להקנות לבית הדין הדתי סמכות לדון בנושא שלא היה בסמכותו טרם ההפניה ליחידת הסיוע".
דוד רותם: איסור פרסום, חיסיון ואי קבילות של מידע שנמסר ליחידת הסיוע (א) דברים שנאמרו ומידע שנמסר ליחידת הסיוע יראו אותם לעניין איסור פרסום כדברים שנאמרו לפני בית דין דתי הדן בדלתיים סגורות.
דוד רותם: (ב) אין אדם חייב למסור ובית דין, בית משפט, או כל רשות או אדם המוסמכים על פי דין לגבות ראיות, לא יקבלו, דברים שנאמרו ומידע שנמסר ליחידת הסיוע, אלא אם כן מתקיים אחד מאלה: (1) הדברים או המידע נאמרו או נמסרו ליחידת הסיוע לצורך מתן חוות דעת, לבקשת בית הדין הדתי, ובית הדין הודיע לבעלי הדין, מראש, כי לא יחול חיסיון על הדברים או המידע כאמור.
דוד רותם: (2) כל בעלי הדין ומי שהופנה ליחידת הסיוע לפי סעיף 2(ד) ויתרו בכתב על החיסיון.
דוד רותם: (ג) על אף הוראות סעיף קטן (ב)(2), פעל עובד יחידת הסיוע ליישוב סכסוך בדרך של גישור, לא יובאו דברים שנאמרו על ידי אותו עובד, לפני בית דין, לפני בית משפט, או לפני כל רשות או אדם המוסמכים על פי דין לגבות ראיות, אלא בהסכמתו, וזאת נוסף על הוויתור על חיסיון מאת בעלי הדין ומי שהופנה ליחידת הסיוע, הנדרש לפי סעיף קטן (ב)(2).
דוד רותם: (ד) הוראות סעיפים קטנים (ב) עד (ג) לא יחולו על דברים שנאמרו ומידע שנמסר ליחידת הסיוע, שמהם עולה חשש כי נעברה או עומדת להתבצע עבירה בקטין או בחסר ישע בנסיבות שבהן חלה חובת דיווח לפי סעיף 368ד(ב) לחוק העונשין, התשל"ז-1977, או שמהם עולה חשש כי התקיימו העילות למתן צו הגנה לפי סעיף 3(1) או (2) לחוק למניעת אלימות במשפחה, התשנ"א-1991.
נועה ברודצקי: סליחה, אדוני, תיקון זה יהיה רק לפי סעיף 3(2) לפי ההחלטה בדיון הקודם.
דוד רותם: (ה) דברים שהיה אפשר להציגם לפני בית דין, לפני בית משפט או לפני כל רשות או אדם המוסמכים על פי דין לגבות ראיות, בלא קשר להליך ביחידת הסיוע, לא יהיו חסויים רק בשל כך שהובאו לפני יחידת הסיוע.
דוד רותם: (ו) על אף הוראות סעיף קטן (ב), בהליך פלילי יחולו הוראות פרק ג' לפקודת הראיות (נוסח חדש), התשל"א-1971.
דוד רותם: אין בהוראות חוק זה כדי להוסיף או לגרוע מסמכויות בית דין דתי לפי כל דין.
דוד רותם: ביצוע ותקנות שר המשפטים ממונה על ביצועו של חוק זה והוא רשאי להתקין תקנות לביצועו וכן תקנות לעניין אגרות.
דוד רותם: תקנות לפי חוק זה טעונות אישור ועדת החוקה, חוק ומשפט של הכנסת.
דוד רותם: תיקון חוק בית המשפט לענייני משפחה בחוק בית המשפט לענייני משפחה, התשנ"ה-1995 – (1) בסעיף 5 - (א) בסעיף קטן (א), במקום "אשר תיתן בעצמה או באמצעות אחרים, שירותי אבחון, יעוץ וטיפול", יבוא "אשר תיתן לבעלי הדין, בעצמה או באמצעות אחרים, לפי הוראות סעיף זה, שירותי אבחון, ייעוץ, טיפול וגישור".
דוד רותם: (ב) בסעיף קטן (ג), במקום הקטע החל במלים "וכן רשאי הוא" עד המילה "בכתב" יבוא "כן רשאי בית המשפט להורות ליחידת הסיוע לחקור ולהגיש חוות דעת בכתב, בעניין הנדון לפניו, ככל שהדבר נדרש לצורך מיידי, ובלבד שאין אפשרות סבירה לקבל תסקיר בעניין זה מאת" עובד סוציאלי שמונה לפי חוק הנוער (טיפול והשגחה), התש"ך-1960 או לעניין חוק הסעד (סדרי דין בענייני קטינים, חולי נפשי ונעדרים), התשט"ו-1955.
דוד רותם: (ג) אחרי סעיף קטן (ה) יבוא: (ו) אין בהפניה ליחידת הסיוע, בטיפולה בעניין כאמור בסעיף 5, בגיבוש הסכם בסיועה ובהסכמת הצדדים לכל אלו, כדי להקנות לבית המשפט סמכות לדון בנושא שלא היה בסמכותו טרם ההפניה ליחידת הסיוע.
דוד רותם: אין באמור בסעיף קטן זה כדי לגרוע מהוראות הדין בעניין הקניית סמכות באמצעות בקשה ליישוב סכסוך.
נועה ברודצקי: גם כאן תיקון בדומה לתיקון הקודם.
נועה ברודצקי: במקום "בטיפולה בעניין" יבוא "מתן שירותים כאמור בסעיף 5).
אורית זוארץ: היושב ראש, מתי ההסתייגויות?
דוד רותם: כשאסיים את הקריאה יוגשו כל ההסתייגויות.
דוד רותם: יש לכם הסתייגויות?
דוד רותם: אחרי כל התיקונים עשינו בחוק הזה אין לכם הסתייגויות.
זבולון אורלב: תיקנו את הכול.
אורית זוארץ: יש לנו הערה.
דוד רותם: (2) אחרי סעיף 5 יבוא: "5א.
דוד רותם: חיסיון מידע שנמסר ליחידת הסיוע (א) דברים שנאמרו ומידע שנמסר ליחידת הסיוע יראו אותם לעניין איסור פרסום כדברים שנאמרו לפני בית משפט הדן בדלתיים סגורות.
דוד רותם: הדיון ביחידת הסיוע או הפסקתו לאט ישפיעו על הדיון בבית המשפט.
דוד רותם: (ב) אין אדם חייב למסור ובית משפט,
דוד רותם: בית דין, או כל רשות או אדם המוסמכים על פי דין לגבות ראיות, לא יקבלו, דברים שנאמרו ומידע שנמסר ליחידת הסיוע, אלא אם כן מתקיים אחד מאלה: (1) הדברים או המידע נאמרו או נמסרו לצורך מתן חוות דעת, לבקשת בית המשפט,ובית המשפט הודיע לבעלי הדין, מראש, כי לא יחול חיסיון על הדברים או המידע כאמור.
דוד רותם: (2) כל בעלי הדין ומי שהופנה ליחידת הסיוע לפי סעיף 5(ה) ויתרו בכתב על החיסיון.
דוד רותם: (ג) על אף הוראות סעיף קטן (ב)(2), פעל עובד יחידת הסיוע ליישוב סכסוך בדרך של גישור, לא יובאו דברים שנאמרו על ידי אותו עובד, לפני בית משפט, לפני בית דין או לפני כל רשות או אדם המוסמכים על פי דין לגבות ראיות, אלא בהסכמתו, וזאת נוסף על הוויתור על חיסיון מאת בעלי הדין ומי שהופנה ליחידת הסיוע, הנדרש לפי סעיף קטן (ב)(2).
מוריה כהן בקשי: משהו קטן.
מוריה כהן בקשי: ב-5א(א), הדיון ביחידת הסיוע, יכול להיות שהמיקום הוא אחר.
נועה ברודצקי: כן.
נועה ברודצקי: אני אעשה את זה כמו שעשינו את זה במקביל.
נועה ברודצקי: זה ייעשה.
דוד רותם: (ד) חיסיון המידע כהגדרתו בסעיפים (א) עד (ג) לא יחול על דברים שנאמרו ומידע שנמסר ליחידת הסיוע, שמהם עולה חשש כי נעברה או עומדת להיעבר עבירה בקטין או בחסר ישע בנסיבות שבהן חלה חובת דיווח לפי סעיף 368ד(ב) לחוק העונשין, התשל"ז-1977, או שמהם עולה חשש כי התקיימו העילות למתן צו הגנה לפי סעיף 3(1) או (2) לחוק למניעת אלימות במשפחה, התשנ"א-1991.
דוד רותם: (ה) דברים שהיה ניתן להציגם לפני בית משפט, לפני בית דין או לפני כל רשות או אדם המוסמכים על פי דין לגבות ראיות, בלא קשר להליך ביחידת הסיוע, לא יהיו חסויים רק בשל כך שהובאו לפני יחידת הסיוע.
דוד רותם: (3) בסעיף 26(ג) אחרי "סעיף קטן (א)(5)" יבוא "ותקנות לעניין יחידות הסיוע".
פרץ סגל: מבקשים למחוק.
פרץ סגל: כאן מדובר למעשה בתיקון חוק בית דין למשפחה ואין לנו כוונה אלא להשוות.
פרץ סגל: אין סעיף מקביל לזה בבתי הדין הרבניים ואין סיבה שיהיה דבר כזה כאן.
נועה ברודצקי: כן קבענו סעיף מקביל בבתי הדין.
פרץ סגל: אלה תקנות סדרי דין.
פרץ סגל: תקנות הדיון בבתי הדין הן באופן כללי באישור ועדת החוקה, לפי דרישת ועדת החוקה.
פרץ סגל: כאן מדובר בתקנות סדר הדין האזרחי.
פרץ סגל: תקנות סדר הדין האזרחי הן לא באישור ועדת החוקה ואין סיבה שהדבר הזה דווקא יבוא בפני ועדת החוקה, הפרק הקטן הזה שנוגע ליחידות הסיוע.
דוד רותם: בגלל שעשינו את זה גם לבתי הדין, אני רוצה.
פרץ סגל: אין סעיף מקביל כי מה שיש בבתי הדין זה מקביל.
פרץ סגל: כל תקנות סדרי הדיון.
פרץ סגל: מה שאין כן כאן.
פרץ סגל: לא מדובר בתקנות סדרי הדיון אלא מדובר על תקנות ספציפיות בתוך תקנות סדר הדין.
דוד רותם: לגבי יחידות הסיוע, אני רוצה שזה יבוא אלי.
פרץ סגל: יש כאן חשש אמיתי ואני אומר לאדוני למה.
פרץ סגל: מכיוון שבתי הדין הרבניים בעניין הזה, מדובר בהתנהלות פנימית של בתי המשפט, הם רואים משום מה כל התנהלות של בתי המשפט כפי שזה בא לידי ביטוי בפסק דין של בית הדין הרבני הגדול שטענו שהבקשה ליישוב סכסוך נועדה לפגוע בסמכויות.
פרץ סגל: בית המשפט העליון ביטל את פסק הדין של בית הדין הרבני הגדול.
פרץ סגל: אנחנו היום רוצים להרחיב את הדבר הזה לבתי המשפט לענייני משפחה ולא רוצים שהדבר הזה יהיה שוב עניין למשא ומתן עם בתי הדין הרבניים והתנהלות פנימית של בתי המשפט לענייני משפחה.
דוד רותם: בוועדה הזאת אין משא ומתן.
פרץ סגל: אם כך, אני מבקש לרשום הסתייגות בעניין הזה.
דוד רותם: השר יודיע.
דוד רותם: תעבירו לי הסתייגות של השר.
תומר כרמי: גם על הסעיף בהתחלה.
דוד רותם: על הסעיף בהתחלה, תגידו לשר לבוא לכאן עכשיו.
תומר כרמי: אדוני, אני מוכרח.
דוד רותם: אני לא מקיים דיון בכלל.
תומר כרמי: לא, לא לקיים דיון, אבל אני מבקש להודיע לפרוטוקול שלגבי סעיף 2(א), הסיפא, באישור ועדת החוקה, חוק ומשפט של הכנסת, עלינו כנציגי המשרד לא מקובל.
דוד רותם: אתם לא מוסמכים לרשום הסתייגות.
תומר כרמי: לא, לא לרשום הסתייגות.
דוד רותם: זה לא מקובל עליכם.
תומר כרמי: ביקשתי לרשום את זה בפרוטוקול ואני אומר גם למה.
תומר כרמי: זה גם לא היה בהסכמות בישיבות הקודמות.
דוד רותם: אדוני טועה.
דוד רותם: בישיבה הראשונה הסעיף הזה הוסף ואני הודעתי לכם שאם לא, אתם יכולים למשוך את החוק.
שלמה מולה: אתה מדבר על התקנות.
תומר כרמי: אדוני, אתה מדבר על התקנות.
דוד רותם: שלמה, עזוב.
דוד רותם: ששר המשפטים יגיש הסתייגות.
פרץ סגל: השאלה אם לא לפצל בין שני החוקים.
דוד רותם: אני לא מפצל בין שום דבר.
דוד רותם: אני אעביר מקסימום את החוק של זבולון אורלב בלי הסכמה שלכם.
שלמה מולה: אני עדיין מנסה להבין את ההיגיון.
דוד רותם: שלמה, תן לי לסיים את הקריאה.
שלמה מולה: בדרך כלל כל דבר שכזה צריך אישור ועדת החוקה.
דוד רותם: תיקון חוק למניעת אלימות במשפחה (1) בחוק למניעת אלימות במשפחה, התשנ"א-1991, בסעיף 3א(א) - בסעיף קטן (א), במקום "בלבד" יבוא "לבית משפט לענייני משפחה ולבית דין דתי שהוקמה בו יחידת סיוע לפי חוק בתי דין דתיים (יחידות סיוע), התשע"א-2011 ובלבד שלבית הדין הדתי הוגשה, נוסף על הבקשה, תובענה שבסמכותו בעניינו של הקטין.
דוד רותם: (2) בסעיף קטן (ג) יאמר בסופו "ואין בהגשת בקשה לצו הגנה לבית דין דתי, לפי סעיף קטן (א), כדי להקנות לבית הדין סמכות לדון לפי חוק הנוער האמור".
דוד רותם: 7.
דוד רותם: תחילה ותחולה בהדרגה (א) תחילתו של חוק זה שישה חודשים מיום פרסומו (בסעיף זה – יום התחילה).
דוד רותם: (ב) הקמת יחידות הסיוע לפי חוק זה תיעשה בהדרגה, בצווים שיקבעו שר המשפטים ושר הרווחה והשירותים החברתיים, ובלבד שהקמת יחידות הסיוע שליד בתי הדין הרבניים, בתי הדין השרעיים ובתי הדין הדתיים הדרוזיים תושלם לא יאוחר מתום שנתיים מיום התחילה.
דוד רותם: (ג) בית דין דתי של העדה הנוצרית, בו לא הוקמה יחידת סיוע, רשאי להפנות בעל דין ליחידת הסיוע של בית המשפט לענייני משפחה הסמוכה לבית הדין או למקום מגורי הצדדים שבאזור הסמוך אליו, והכל כפי שיפרט בהחלטתו ובהתאם להוראות חוק זה.
אורית זוארץ: אנחנו רוצים שתהיה התייחסות בסעיף 6 לחוק למניעת אלימות, במקום בו הוקמה יחידת סיוע, תהיה גם התחשבות בהמלצת יחידת הסיוע.
אורית זוארץ: לאחר שהוסיפו את "בתנאי שבית הדין דן בעניינו של הקטין", להוסיף "ובלבד שידון ויתחשב בהמלצות יחידת הסיוע".
נועה ברודצקי: בעיקרון על פי חוק למניעת אלימות במשפחה, במידה שבעזרת יחידת הסיוע לא מגיעים לאיזושהי הסכמה, חייבים לקבל תסקיר של פקידת סעד לחוק נוער.
נועה ברודצקי: כך שיש עוד שלב נוסף לפני שבית הדין מחליט.
דוד רותם: אגב, זה לא חל על בתי די רבניים.
דוד רותם: אני מדבר כאן על בתי המשפט.
דוד רותם: סעיף 6 לחוק בתי המשפט.
אורית זוארץ: לא, זה גם בתי דין רבניים.
אורית זוארץ: אני מדברת על החוק למניעת אלימות במשפחה.
דוד רותם: את מדברת על סעיף 6 לחוק הזה.
זבולון אורלב: אותו דין.
שלמה מולה: יש לכם בעיה עם ההסתייגות שלנו?
דוד רותם: לא הבנתי את ההסתייגות שלכם.
דוד רותם: מה את רוצה שיהיה כתוב שם?
אורית זוארץ: לאחר שהוסיפו את "בתנאי שבית הדין דת בעניינו של הקטין, להוסיף "ובלבד שידונו בהתחשב בהמלצות יחידת הסיוע".
דוד רותם: יש לנו סעיף מפורש של בתי המשפט ובתי הדין שלא חייבים לקבל את ההסכמות של יחידות הסיוע.
זבולון אורלב: בית המשפט למשפחה לא חייב.
נועה ברודצקי: סעיף קטן (4) לאותו סעיף קובע: "ראה בית המשפט" ועכשיו זה יהיה גם כמובן "בית הדין" – "לאחר ששקל את נסיבות העניין ואת טובת הקטין נשוא הבקשה כי יש צורך לתת צו הגנה, רשאי הוא, לאחר שנתן לקטין הזדמנות להשמיע את עמדתו לפניו, לתת צו הגנה".
נועה ברודצקי: זאת אומרת, בעיקרון הוא חייב לשקול.
זבולון אורלב: את פוגעת בעצמאות השיפוטית של השופט.
זבולון אורלב: בואי נדבר עכשיו על המשפחה.
זבולון אורלב: בית דין למשפחה.
זבולון אורלב: יש לו יחידת סיוע ויחידת הסיוע אמרה מה שהיא אמרה.
זבולון אורלב: יש לו את הסמכות המלאה לקבל או לא לקבל כי הוא שופט.
זבולון אורלב: הוא לא חייב להתחשב.
זבולון אורלב: רוצה, הוא מתחשב, רוצה, הוא לא מתחשב.
דוד רותם: אין חובה לקבל כי בסופו של דבר יחידת הסיוע, יש לה לפעמים דברים שנוגדים.
אורית זוארץ: במקרים שקשורים לאלימות במשפחה, אני חושבת שצריך.
דוד רותם: יש סעיף שאומר.
דוד רותם: את יודעת, לא תמיד מה שאומרת יחידת הסיוע נראה לשופט נכון.
דוד רותם: את רוצה לחייב את השופט?
דוד רותם: אז בואי נעביר את זה ישר ליחידות הסיוע ונכתוב שהם ייתנו את הצווים.
אורית זוארץ: יש גוף פרופסיונאלי.
דוד רותם: גם השופט הוא פרופסיונאלי.
אורית זוארץ: ברור, אבל עדיין.
דוד רותם: יש את סעיף 4 לחוק אלימות במשפחה שהוא זה שקובע לנו את התנאים.
דוד רותם: אורית, אין לי בעיה לרשום את ההסתייגות שלך אבל אני לא רוצה לפגוע בבתי המשפט.
דוד רותם: אני לא רוצה לקחת מהם סמכות ולומר שהם חייבים להתחשב בחוות דעת של מישהו אחר.
זבולון אורלב: זאת פגיעה מהותית.
זבולון אורלב: עצם ההוויה של יחידת הסיוע, היא ההתחשבות.
זבולון אורלב: לפניו יש גוף, לפניו יש עובדים מקצועיים.
זבולון אורלב: אם את כותבת את זה, בפעם הראשונה בחקיקה שוללים משופט את שיקול דעתו.
שלמה מולה: זה לא.
זבולון אורלב: לא עולה על הדעת הדבר הזה.
שלמה מולה: אני רוצה קצת הסברים לגבי סעיף 2(ב)(3), בית הדין הדתי רשאי שלא לקבל את המלצות וכולי.
שלמה מולה: אם כך, מה הועילו חכמים?
דוד רותם: בחוק הראשוני, בהצעה הראשונה היו הוראות שאמרו שהדין הדתי יחייב את עובדי יחידות הסיוע.
דוד רותם: אני הודעתי שזה לא יעלה ולא יבוא ולא יקרה.
דוד רותם: מצד שני, אני אתן לך דוגמה מאוד פשוטה.
דוד רותם: במהלך דיון ביחידת הסיוע אישה הודתה שהיא בגדה בבעלה.
דוד רותם: יחידת הסיוע עשתה ביניהם הסכם שלום בית.
דוד רותם: בית הדין הדתי אומר: רבותיי היקרים, זה מנוגד להלכה כי היא בגדה.
דוד רותם: אני לא יכול לחייב את בית הדין לאשר את זה.
דוד רותם: הצדדים יכולים ביניהם להסכים להסכם שם, לחתום עליו, ולומר לבית הדין שלא מבקשים אותו לאשר את זה.
זבולון אורלב: שלא יאשר.
דוד רותם: שלא יאשר.
דוד רותם: הרי אני יכול לעשות שלום בית עם אשתי גם בלי אישור של בית הדין.
זבולון אורלב: יש עצמאות מלאה.
זבולון אורלב: אגב, זה היה בהצעת החוק הממשלתית ולא היה בהצעה שלי, אבל בזכות היושב ראש, התקבלה הגישה הזאת.
דוד רותם: תאמין לי, הייתה לי כאן מלחמה קשה עם בתי הדין הרבניים.
זבולון אורלב: יישר כוח.
יעל גויסקי: אולי אפשר להוסיף "בהתחשב".
יעל גויסקי: לא ממש לפי ההחלטות אלא בהתחשב.
דוד רותם: רבותיי, חוץ מהסתייגות, אין דיון עכשיו.
נועה ברודצקי: אני רוצה לציין דבר אחד לגבי הסיפא של אותו סעיף שהועלה.
נועה ברודצקי: הוספנו ש"אין באמור בסעיף זה כדי לגרוע משיקול הדעת השיפוטי של בתי הדין הדתיים".
נועה ברודצקי: למעשה זה הוסף באמת בעקבות בקשה של היועץ המשפטי של בתי הדין הרבניים שהעלה חשש שהסעיף, ממנו ישתמע כאילו במקרים אחרים יש עליו איזושהי חובה כן לאמץ הסכם.
נועה ברודצקי: לכן הוסף הסעיף, רק כדי להבהיר שכמו שכל שופט לא חייב לקבל המלצה, גם בית הדין לא חייב.
תומר כרמי: אדוני היושב ראש, לגבי סעיף 7, תחילה ותחולה בהדרגה.
תומר כרמי: אנחנו עומדים על כך ---
דוד רותם: אתם לא עומדים על שום דבר.
פרץ סגל: אנחנו רואים עכשיו שנתיים.
דוד רותם: השנתיים האלה מופיעות מהיום הראשון.
פרץ סגל: בהצעת החוק כתוב שלוש שנים.
תומר כרמי: לא דיברנו על זה.
פרץ סגל: זה הסיכום עם האוצר.
תומר כרמי: אדוני יודע עד כמה התעכבנו מול האוצר בעניין הזה.
דוד רותם: אתה רוצה שאני אוותר להם?
זבולון אורלב: תחליט אתה.
דוד רותם: זה שלוש שנים ולא שנתיים.
זבולון אורלב: כי זה הסכם עם האוצר.
שלמה מולה: למה שלוש שנים?
זבולון אורלב: עניין של תקנים.
פרץ סגל: אדוני היושב ראש, אני לא רוצה ששר המשפטים יגיש הסתייגות לעניין של תקנות סדר הדין.
דוד רותם: אני לא אוריד את זה.
שלמה מולה: לגבי אישור ועדת החוקה?
דוד רותם: יגיש השר הסתייגות ומקסימום היא תבוא למליאה, או שנשכנע אותו.
דוד רותם: רבותיי, אני מצביע על החוק בקריאה שנייה ושלישית.
זבולון אורלב: אני מבקש להודות מכל הלב ליושב ראש על שהשכיל להעביר את הצעת החוק ולהשיג את הסכמת הצדדים.
זבולון אורלב: עשית מעשה גדול.
דוד רותם: אני מאוד מודה לחבר הכנסת אורלב שהיום הצלחנו להכניס אותו שוב לרשימת המצטיינים כי הנה, העברנו לו עוד חלק.
זבולון אורלב: יש לך חלק בזה.
שלמה מולה: אדוני היושב ראש, תרשום לי הסתייגות דיבור.
דוד רותם: צו סדר-הדין הפלילי (עבירות קנס – מניעת רעש) (תיקון), התשע"א-2011.
דוד רותם: אני מבין שהאמוציות מסביב למפוחים הן יותר גדולות מאשר האמוציות בעניין החזרתו של גלעד שליט.
דוד רותם: משום מה, הכול מסתובב סביב המפוחים.
דוד רותם: אני רוצה שיהיה ברור, התקנות לא אושרו אצלנו, התקנות אושרו בוועדת הפנים.
דוד רותם: אנחנו עוסקים בדבר מאוד מצומצם – במקום שיוגש כתב אישום ותתנהל חקירה ויתנהל משפט, אנחנו מנסים לחסוך זמן ולהפוך את זה לעבירות של ברירת משפט.
דוד רותם: לצערי הרב, אני חושש שלא יירשם שום דוח כזה של ברירת משפט מסיבה אחת פשוטה, מי שהולך לפקח על זה אלה פקחי הרשות המקומית, ופקחי הרשות המקומית יצטרכו לרשום דוח לעירייה שבה הם עובדים.
דוד רותם: המשטרה תפקח על זה?
דוד רותם: יש לי שאלה אליכם, אין למשטרה מה לעשות, רק לפקח על מפוחים?
הדס פיקסלר: המשטרה מפקחת על מניעת רעש ועל מטרדי רעש באופן שוטף, אדוני.
דוד רותם: כאשר בשעה 23:30 בלילה, השכן מעלי עושה מסיבה, ואני מתקשר למשטרה, הם יבואו.
דוד רותם: עכשיו המשטרה תתחיל לשלוח ניידות לכל מקרה שאני אשמע את המפוח?
הדס פיקסלר: אנחנו מקווים, אדוני, שזה יהיה לתקופה קצרה ואחרי זה אנשים יפנימו את האיסור ולא יהיה צורך בכך.
דוד רותם: יש מישהו שרוצה להסביר לנו בדיוק במה מדובר?
הדס פיקסלר: כמו שאדוני הציג, תיקנו את תקנות מניעת רעש, אלה תקנות ותיקות מ-1992, והתקנות תוקנו בעקבות עבודה של צוות מקצועי.
הדס פיקסלר: המטרה בדיון היום היא לאפשר אכיפה יעילה של ההוראות החדשות של הצו.
הדס פיקסלר: חלק מהדברים הם תיקון טכני וחלק הם נושאים חדשים שנוספו לתקנות כמו רעש מזיקוקים, רעש ממפוחי עלים, רעש מציוד גינון, איסור על אזעקות קוליות בכלי רכב.
הדס פיקסלר: זה הצו שהנחנו על שולחן הוועדה.
דוד רותם: יש פה שני דברים בשביל ההבנה שלי.
דוד רותם: בדרך כלל אני לא מבין כל כך טוב, אבל אולי תסבירו לי.
דוד רותם: "הפעלת סירנה ברכב ביטחון, כאשר הדבר אינו דרוש למילוי התפקיד המוטל עליו ואינו בשעת מילוי תפקידו" – נוסע אמבולנס עם סירנה, יגיע השוטר, יעצור אותו – תראה לי לאן אתה נוסע ושזה במילוי תפקידך וזה דרוש.
דוד רותם: בינתיים הפציינט מאחורה מת.
דוד רותם: אתם באמת מאמינים שזה יקרה?
חיים פדלון: מדברים במקרה שאין שם פציינט, ויש הרבה אמבולנסים שמנצלים את האמצעים שיש להם כדי לעקוף פקקים.
דוד רותם: איך תעצרו אותו להתחיל לבדוק?
דוד רותם: הרי אתה לא יודע אם יש שם פציינט או אין שם פציינט.
דוד רותם: אתה לא יודע באיזה מצב הוא, אולי הוא גוסס.
חיים פדלון: אפשר לראות.
חיים פדלון: לא שכל יום רושמים דוח - - -
דוד רותם: איך תבדוק את זה?
דוד רותם: אתה צריך לעצור אותו בשביל זה.
דוד רותם: הוא ממהר לבית החולים.
דוד רותם: הרופא שם אומר לך: אתה הורג לי את החולה.
חיים פדלון: מניסיון אישי אפשר לראות תוך כדי נסיעה אם באמת יש חולה שם או לא.
דוד רותם: מסתכלים הצדה כדי לראות?
חיים פדלון: כן, הרבה פעמים רואים.
דוד רותם: יש תקנה 316 לתקנות התעבורה שאומרת שלנהג אסור להסיט את הראייה, אלא להסתכל ישר.
דוד רותם: זה חל גם על שוטרים.
דוד רותם: הדבר השני, "ביצוע עבודות תיקון, שיפוץ ובנייה הגורמות לרעש בבניין המשמש למגורים, או התקנת מתקנים בבניין כאמור, בין השעות 20:00 עד 7:00 למחרת בימי חול, ובין השעות 17:00 בערבי ימי מנוחה ל-7:00 למחרת יום המנוחה".
דוד רותם: זאת אומרת, כל השבת אסור לי לעבוד בבית.
הדס פיקסלר: בצורה שגורמת לרעש.
דוד רותם: כשתולים תמונה דופקים על מסמר בפטיש, זה גורם רעש.
חיים פדלון: מדברים על שיפוצים.
דוד רותם: חבר'ה, לא כתוב פה.
דוד רותם: כתוב "ביצוע עבודות תיקון, שיפוץ או בנייה".
חיים פדלון: זאת הכוונה.
חיים פדלון: אף אחד לא רושם דוח על מי שתלה תמונה.